২৭ জানুয়ারি সারা ভারতজুড়ে ব্যাঙ্ক ধর্মঘট! কেন?

ওয়েব ডেস্ক : আগামী ২৭ জানুয়ারি সারা ভারতজুড়ে ব্যাঙ্ক ধর্মঘটের (Bank Strike) ডাক দিল ইউনাইটেড ফোরাম অফ ব্যাঙ্ক ইউনিয়ন (United Forum of Bank Unions)। সংগঠনের প্রধান দাবি, পাঁচ দিনের সপ্তাহ চালু করতে হবে। ইউনিয়নের তরফে জানানো হয়েছে, ২০১৫ সাল থেকেই ব্যাঙ্কগুলির যৌথ সংগঠন পাঁচ দিনের কর্মসপ্তাহ চালুর দাবি জানিয়ে আসছে। সে সময় সরকার আশ্বাস দিয়েছিল, বিষয়টি পরে কার্যকর করা হবে। কিন্তু দীর্ঘ প্রায় ১১ বছর পেরিয়ে গেলেও সেই প্রতিশ্রুতি বাস্তবায়িত হয়নি। এমনকি সাম্প্রতিক দ্বিপাক্ষিক চুক্তিতে লিখিত প্রতিশ্রুতি দেওয়া হলেও বাস্তবে কোনও অগ্রগতি হয়নি বলে অভিযোগ।

সংগঠনের দাবি, কর্মীরা ইতিমধ্যেই সাংগঠনিকভাবে সম্মত হয়েছেন যে, সপ্তাহে একদিন অতিরিক্ত ছুটির বদলে বাকি পাঁচ দিন প্রতিদিন ৪০ মিনিট করে অতিরিক্ত কাজ করবেন। তবুও বিভিন্ন অজুহাতে বিষয়টি ঝুলিয়ে রাখা হচ্ছে বলে অভিযোগ ইউনিয়নের।

আরও খবর : ঠান্ডার মাঝেই ভূমিকম্প! কেঁপে উঠল উত্তর-পূর্বের রাজ্যগুলি

ইউনাইটেড ফোরাম অফ ব্যাঙ্ক ইউনিয়নের (United Forum of Bank Unions) তরফে আরও জানানো হয়েছে, যেখানে এলআইসি, জিআইসি, আরবিআই, স্টক মার্কেট, এছাড়া কেন্দ্র ও রাজ্য সরকারি দফতর এবং অধিকাংশ বেসরকারি সংস্থায় শনিবার ছুটি। সেখানে ব্যাঙ্কগুলিতে এখনও পুরনো ব্যবস্থা চালু থাকা যুক্তিসঙ্গত নয়। ডিজিটাল ব্যাংকিংয়ের যুগে অধিকাংশ পরিষেবা অনলাইনে হওয়ায় সপ্তাহে একদিন ব্যাঙ্ক বন্ধ থাকলেও পরিষেবায় বড় প্রভাব পড়বে না বলেই মত সংগঠনের।

ইউনিয়নের দাবি, সপ্তাহে একদিন ব্যাঙ্ক বন্ধ থাকলে বিদ্যুৎ, জ্বালানি ও অন্যান্য খাতে সাশ্রয় হবে। যা জাতীয় সম্পদ সংরক্ষণেও সহায়ক। সংগঠনের বক্তব্য, যখন বিশ্বের উন্নত দেশগুলি ৪ দিনের কর্মসপ্তাহ চালুর কথা ভাবছে, তখন বিশ্বের চতুর্থ বৃহত্তম অর্থনীতির দেশে ব্যাঙ্ক কর্মীদের এই ন্যায্য দাবি উপেক্ষা করা অত্যন্ত দুর্ভাগ্যজনক। এই সমস্ত দাবির সমর্থনে এবং পাঁচ দিনের কর্মসপ্তাহ চালুর দাবিতে আগামী ২৭ জানুয়ারি সারা দেশে ব্যাঙ্ক ধর্মঘটের ডাক দিয়েছে ইউনাইটেড ফোরাম অফ ব্যাঙ্ক ইউনিয়ন।

দেখুন অন্য খবর :

The post ২৭ জানুয়ারি সারা ভারতজুড়ে ব্যাঙ্ক ধর্মঘট! কেন? first appeared on KolkataTV.